鮮于少府宅看花
作者：李端
朝代：唐

paragraphs: 謝家能植藥，萬簇相縈倚。
爛熳綠苔前，嬋娟青草裏。
垂欄復照戶，映竹仍臨水。
驟雨發芳香，迴風舒錦綺。
孤光雜新故，衆色更重累。
散碧出疎莖，分黃成細蘂。
遊蜂高更下，驚蝶坐還起。
玉貌對應慙，霞標方不似。
春陰憐弱蔓，夏日同短晷。
迴落報榮衰，交關鬬紅紫。
花時苟未賞，老至誰能止。
上客屢移牀，幽僧勞憑几。
初合雖薄劣，却得陪君子。
敢問賢主人，何如種桃李。